Scharmbääk

Scharmbääk () is en Dörp in de Gemeen Winsen in’n Landkreis Horborg, Neddersassen. De Oort billt binnen de Gemeen Winsen en Oortschop mit egen Oortsvörsteiher.

 Geografie 

De Oort liggt an’n Rand von de Geest hen na de Masch von de Elv. Dör den Oort flütt de Scharmbäker Dörpbeek, de mit’n Parrnser Beek un mit’n Diekgraven bi Gehrden verbunnen is.

De Naveröörd sünd Ashusen un Gehrden in’n Noorden, Grevelau un Winsen in’n Noordoosten, Reidörp in’n Oosten, Luhdörp in’n Süüdoosten, Parrns in’n Süden, Thieshoop un Holtörp in’n Süüdwesten, Ohlendörp in’n Westen un Büllhorn in’n Noordwesten.

 Historie 

Scharmbääk kummt 1197 toeerst in de Oorkunnen vör. Dat öllste Ünnernehmen in’n Oort is de Tegelee, de al en poor hunnert Johr besteiht.

In’n Eersten Weltkrieg sünd 25 Soldaten ut Scharmbääk fullen oder vermisst un in’n Tweten Weltkrieg 53.http://www.denkmalprojekt.org/dkm_deutschland/winsen-scharmbeck_1813_1870-71_wk1u2_ns.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Parrns in’n Kanton Winsen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Parrns in dat Amt Winsen tohöört. To Anfang dat 19. Johrhunnert hebbt aver twee von de Hööv in dat Dörp noch bi dat Amt Garz bihöört. In de Tied von 1852 bet 1859 weer de Oort kort in dat Amt Parrns. Na 1885 weer dat in’n Kreis Winsen un is 1932 Deel von’n Kreis Horborg worrn.

De Oort is an’n 1. Juli 1972 mit de Gemeenreform in Neddersassen Deel von de Gemeen Winsen worrn.

 Inwahnertall 

 Religion 

Scharmbääk is evangeelsch-luthersch präägt un höört to dat Kaspel von de Gertrud-Kark in Parrns.

För de Kathoolschen is de Goden-Hirt-Kark in Winsen tostännig.

 Wapen 

Dat Wapen von Scharmbääk wiest baven op gollen Grund en blauen Lööw mit rode Tung un rode Klauen un ünnen op grönen Grund en sülvern Wellenlien.

De Bruunswieker Lööw baven steiht dor för, dat de Oort fröher to dat Hartogdom Bruunswiek-Lümborg höört hett. De Wellenlien steiht för de Luh.

 Oortsvörsteihers 

 opstunns (Stand 2015): Christel Goes

 Kultur 

En Denkmaal för de Fullenen ut de twee Weltkrieg’ steiht in Scharmbääk an de Hauptstraat.

An’n eersten Sünndag in’n September warrt in Scharmbääk jümmer dat Erntefest fiert.

De Sülverhoff, de 1612 von’n Tegelmeester Peter Lembke boot worrn is, is 1962 afbraken un an dat Helms-Museum in Horborg verköfft worrn. Eerst 1986 is dat Huus in dat Butenmuseum op’n Kiekbarg wedder opboot worrn.

 Verenen 

De Sportvereen MTV Scharmbääk is an’n 6. September 1910 grünnt worrn.

 Weertschop un Infrastruktur 

Scharmbääk hett en egene freewillige Füürwehr, de an’n 3. Juni 1887 grünnt worrn is. Vörher hett dat en Plichtfüürwehr geven.

Siet 2013 löppt de Eerdgas-Pieplien NEL in’n Süden twüschen Scharmbääk un Parrns langs.

 Verkehr 

Dör Scharmbääk löppt de Kreisstraat 8, de in’n Noorden na Ashusen un in Gehrden an de K 86 ran geiht un in’n Süden na Parrns an de Landsstraat 215 ran. Von de K 8 na Noordoosten af geiht de L 217, de na Winsen löppt. En lüttjere Straat geiht na Grevelau.

De nächste Autobahn is de Autobahn 39 (Afsnidd Hamborg–Lümborg). De Opfohrt 3 Winsen-West liggt direkt an’n Noordrand von Scharmbääk an de K 8/L 217.

De nächste Bahnhoff is so bi dree Kilometer wied weg in’n Noorden de Bahnhoff Ashusen an de Bahnlien Hamborg–Hannover.

 Literatur 

 800 Jahre Scharmbeck. Das Dorf auf der Grenze zwischen Marsch und Geest. Scharmbecker Dorfchronik. 1997

 Footnoten 

 Weblenken 

Kategorie:Oort
Kategorie:Landkreis Horborg